સંતાનના હિતની ચિંતા પણ છોડો. લોકસેવકનું એ સર્વોચ્ચ બલિદાન છે. સંતાનો અને લોહીના રિશ્તેદારો સૌને વહાલાં હોય છે, પણ સામાન્ય સંસારીઓ તેના ખેંચાણને વશ થાય તો તે ક્ષમ્ય છે. લોકોના પ્રસાદ ઉપર જેઓ જીવે છે, તેમનાથી આ ખેંચાણને વશ ના થવાય. આ સવાલ માત્ર તેમની રાજકીય કારકિર્દીની કલંકરહિતતાનો જ નથી, જાહેરજીવનની શોભાનો પણ છે. સંજય ગાંધીના કારોબારથી ઇન્દિરા ગાંધીનું પતન થયું ના હોત તો પણ આ ખોટું જ હતું. તમે સત્તા ઉપર હો, કંઈક આપવાની સ્થિતિમાં હો ત્યારે તમારાં સાત પેઢીનાં સગાં તમારૂં સગપણ તમને દાખલાદલીલ અને પુરાવા સાથે સમજાવી દેતા હોય છે. આવાં સગાંઓના હુમલાના જવાબમાં લિંકનનો બચાવ એક જ હતો – ‘તમારી લાયકાત તો બેનમૂન છે, પણ હું તમારો સગો મૂઓ છું, એટલે તમારી લાયકાતની કદર મારાથી ના થઈ શકે. આનો રસ્તો એક જ છે. તમારી લાયકાતને યોગ્ય દાદ મળે તે માટે ભગવાનને તમે સાચા દિલથી પ્રાર્થના કરો કે અબ્રાહમ લિંકન પ્રમુખસ્થાને ટકી ના રહે ! પછી જ તમારી શક્તિની કદર કરવાનું મારે માટે શક્ય બનશે !’